Neotragus batesi

***Neotragus batesi*** é unha especie de mamífero artiodáctilo da familia dos bóvidos, subfamilia dos antilopinos, cuxa clasificación é discutida na actualidade. É un pequeno antílope que vive nas selvas húmidas da África central e oriental.

## Taxonomía 
### Descrición 
A especie foi descrita en 1903 polo zoólogo e coleccionista de animais británico William Edward de Winton, na revista *Proc. Zool. Soc. Lond.*, 1903 (1): 192. 
* *Neotragus batesi batesi* no oeste, e
* *Neotragus batesi harrisoni* no nordeste da República Democrática do Congo e no sueste de Uganda. 
Pero estas variacións no foron confirmadas por evidencias xenéticas, polo que só poden atribuírse á separación existente entre ambas as subpoboacións (véxase máis abaixo "distribución").

### A controvertida taxonomía dos neotraguinos 
Segundo Eva V. Bärmann, da Universidade de Cambridge, e o seu colega Tim Schikora, do Centro de Investigación da Biodiversidade e o Clima de Frankfurt, a pesar de que as especies de antílopes ananos se reuniron comunmente na tribo dos neotraguinos debido á súa aparencia morfolóxica xeral, as análises filoxenéticas demostraron que non todos están estreitamente relacionados, polo que suxeriron restrinxir o nome de Neotragini ao xénero tipo *Neotragus*. No seu estudo utilizaron secuencias do citocromo b mitocondrial e medicións lineais do cranio para investigar máis a fondo a similitude das tres especies de *Neotragus*. Estas análises apoian a estreita relación de *Neotragus moschatus* e *Neotragus batesi*. Porén, *Neotragus pygmaeus*, a especie tipo —que nunca antes se incluira nas análises filoxenéticas— non está estreitamente relacionada. Segundo estes autores, podería compartir un antepasado común máis recente con outro "antílope anano", o *Oreotragus oreotragus*, e cos duiqueros do taxon Cephalophini. Polo tanto, suxeriron resucitar o xénero *Nesotragus* Von Dueben, 1846 para incluír nel a *Neotragus moschatus* e *Neotragus batesi*, deixando a *Neotragus pygmaeus* como a única especie do xénero.

## Catacterísticas 
### Aparencia xeral 
É un antílope moi pequeno, o segundo máis pequeno detrás do antílope real ou antílope anano (*Neotragus pygmaeus*), ao que só supera nuns poucos centímetros de longo (de 5 a 10). Moi similar a este, de corpo delicado e compacto, sen *cristas* no curuto da cabeza, e lombo arredondado. Só os machos presentan cornos, que son rectos, pequenos, con aneis  e rematados en punta. As orellas son máis ben curtas. O fociño está espido. Os pezuños interiores son estreitos e apuntados. Presenta glándulas preorbitais e nos pezuños, e carece de glándulas inguinais. As diferenzas, ademais do tamaño, consisten, á parte dalgún pequenos detalles anatómicos, en que a cor da cola é parda escura uniforme, en que presenta de aneis na base dos cornos, que son totalmente lisos no real, e nos pezuños laterais, que non son normalmente visíbeis. Tamén se pode confundir con outros "antílopes ananos", como os duiqueros, que son algo máis grandes, a forma xeral do corpo é diferente, non presentan un perfil recto na cabeza, e si en cambio *cristas* entre os pequenos cornos.

A coloración xeral da súa pelaxe é parda escura brillante no lombo e máis clara nos flancos. A garganta e o ventre son brancos, tinxidos ás veces de amarelada apagada. A cola é uniformemente apardazada.

Os cornos, presentes só nos machos, como quedou dito, son moi pequenos (de 2,5 a 4&nbsp;cm), robustos e anelados na base, lisos nas partes superiores, inclinados cara a atrás e rematados en agudas puntas.

### Dimensións 
A lonxitude da cabeza e tronco oscila entre os 50 e os 55&nbsp;cm, a cola mide de 5 a 8&nbsp;cm, a altura na cernella é duns 30 cm, e o peso rolda entre os 4 e os 5&nbsp;kg. Os machos son bastante máis grandes e pesados que as femias.

## Bioloxía 
### Hábitat e distribución 
O hábitat típico de *Neotragus batesi* son as densas selvas húmidas das terras baixas da África central,onde encontra agocho nas matogueiras densas. Pero tamén habita en plantacións, bosques secundarios, áreas despexadas e zonas ao redor dos asentamentos humanos.A súa área de distribución divídese tres poboacións separadas: ao norte, encóntrase nunha pequena zona do sueste de Nixeria; en África occidental, na conca baixa do Congo, esténdese por unha ampla área do sur do Camerún, en toda a Guinea Ecuatorial e o Gabón e unha pequena zona do sueste da República Centroafricana e porcións máis amplas do norte e o sur da República do Congo e, na África central ocupa o unha ampla parte do nordeste da República Democrática do Congo e unha pequena do oeste de Uganda.

### Alimentación 
Os antílopes ananos de Bates comn follas e abrochos dos arbustos, cogomelos, pastan e prados e comen tamén outras plantas herbáceas. E tamén plantas cultivadas, polo que son animais pouco pulares entre os agricultores que, moitas veces, os cazan con trampas cerca dos seus campos agrícolas.

### Costumes 
Os machos son territoriais, marcando o seu territorio coa secrecióno das súa glándulas preorbitaís; a extensión típica do seu territorio é de 2 a 4 hectáreas. As femias son mái sociais entre si e, ás veces, viven en grupos pequenos. Cando se asustan, foxen emitindo unha especie de ladrido.

### Reprodución 
A maioría dos antílopes ananos aparéanse nas estacións secas serodias e nas temperás húmidas. O período de xestación é de 180 días. As femias paren unha soa cria, que pesa ao nacer entre 1,6 e 2,4&nbsp;kg.

## Status 
Seguindo a Unión Internacional para a Conservación da Natureza a especie non está en perigo, aínda que se enfronta á perda do seu hábitat, porque, en xeral, é capaz de adaptarse aos bosques secundarios, plantacións, bordos de camiños e xardíns dos poboados. Porén, a expansión da poboación humana ten un efecto negativo na poboación futura deste pequeno antílope. Aínda que non se caza comercialmente, os agricultores cázano en cantidcades limitadas para aproveitar a súa carne, que usan como alimento. Por iso estra entidade cualifica o seu status como *LC* (pouco preocupante).

## Notas 
## Véxase tamén 
### Bibliografía 
* Dorst, J. & Dandelot, P. (1973): *Guía de campo de los mamíferos salvajes de África*, Barcelona: Ediciones Omega, S. A. 
* Groves, C. & Grubb, P. (2011): *Ungulate Taxonomy*. Baltimore, Maryland, USA: Johns Hopkins University Press. ISBN  978-1-4214-0093-8.
* Groves, C. P. *et al*. (2011): "Family Bovidae (Hollow-horned rumiants)". In: Wilson, D. E. & Mittermeier, R. A. eds (2011): *Handbook of the Mammals of the World*. Volume II. Hoofed Mammals. Barcelona: Lynx edicions. ISBN 978-84-96553-77-4.
* Haltenorth, T. & Diller, H. (1986): *A Field Guide of the Mammals of Africa including Madagascar*. Londres: William Collins Sons & Co Ltd. ISBN 0-00-219778-2.
* Kingdon, J.; Happold, D.; Butynski, T.; Hoffmann, M.; Happold, M. and Kalina, J. (2013): *Mammals of Africa. Volume VI: Pigs, Hippopotamuses, Chevrotain, Giraffes, Deer and Bovids*. Londres, UK: Bloomsbury Publishing. ISBN 978-1-4081-2257-0.
* VV.AA. (1986): *Natura. Enciclopedia de los animales. Tomo II. Los primates. Los ungulados*. Barcelona: Ediciones Orbis, S.A. ISBN 84-7634-752-9.
* Wilson, D. E., & Reeder, D. M., editors (2005): *Mammal Species of the World: A Taxonomic and Geographic Reference* (3rd ed.). Baltimore, Maryland, USA: Johns Hopkins University Press. ISBN 978-0-8018-8221-0.

### Outros artigos 
* Bóvidos
* Antílopes
* Antilopinos
* Neotraguinos
* *Neotragus*
* *Nesotragus*

### Ligazóns externas 
* *Neotragus batesi* dwarf antelope na ADW.
* *Neotragus batesi* Bate's Pygmy Antelope na EOL.
* Bate's pygmy antelope en ARKive.